– Ideen er god, men da bør det ligne på fjellet Stetinden, ikke ei truse som står opp ned, lyder en av de mer enn 200 kommentarene på NRK Nordland sin Facebook-side.

1. januar 2020 slår de tre Ofoten-kommunene Ballangen, Tysfjord og Narvik seg sammen. At navnet på den nye storkommunen blir Narvik er allerede bestemt.

I dag presenterte en komite forslaget til nytt kommunevåpen for nye Narvik kommune. Motivet er en stilisert utgave av nasjonalfjellet Stetinden.

Kort tid etter at det nye kommunevåpenet ble kjent, renner det inn med kommentarer.

En av dem som reagerer er Narvik-prest Trond Laksaa.

– Dette bør Narvik si klart nei til. «Fjellet» eller trekanten liknet ikke engang på et fjell. Det vi har er mye finere, mer spesielt og kjent over hele verden. Det er historieløst å bytte det ut, skriver han på Facebook.

Dagens tre ordførere tester forslaget til nytt kommunevåpen. Fra venstre: Ordfører i Tysfjord, Tor Asgeir Johansen, ordfører i Narvik, Rune Edvardsen, og ordfører i Ballangen, Per Kristian Arntzen. Foto: Kristoffer Klem Bergersen

Andre klarer ikke helt å se fjellet Stetinden i nye kommunevåpenet:

– Vet ikke hvorfor, men jeg ser for meg denne emojien: 🙏🏼

– Ser jo ut som et kjøkkenvindu med blåe gardina.

– Libresse med vinger?

– Tenkte på bikini med hengbryst! Sorry!

– Stetind ser ikke ut som baugen av et vikingskip

– Det der e ei bikinitrusa snudd opp ned

– Nasjonalfjell og blått hav

I 2002 ble Stetind kåret til Norges nasjonalfjell av Reiseradioens lyttere. Foto: Roger Knutsen / Lofoten.com

Men noen er også positive til det nye kommunevåpenet.

– Stilreint, enkelt og greit. Tommel opp, mener en. Narvik må jo ofre noe for sine mindre nabokommuner, som mister både navn og kommunevåpen, mener en annen.

At den stiliserte versjonen av Stetinden avviker fra originalen, har sin helt naturlige forklaring.

– De heraldiske reglene som regulerer hvordan kommunevåpen kan utformes, er svært strenge. Man kan ikke bruke skyggelegging. Det skal være en helt flat illustrasjon, som skal fungere i alle størrelser – helt ned til en liten pin, sier designeren bak kommunevåpenet, Siv Simonsen i Nor-Trykk.

Forslaget til nytt kommunevåpen vekker latter i sosiale medier. Foto: Skjermdump Facebook

Hun poengterer at Tysfjord kommune tidligere har forsøkt å bruke motivet Stetinden som kommunevåpen, men at man ikke lyktes på grunn av de strenge heraldiske reglene.





Dette har arbeidsgruppen og NorTrykk tatt hensyn til, og de har kvalitetssikret at forslaget er i henhold til reglene.





– Vi har vært i kontakt med nestleder i norsk heraldisk forbund. Han har forsikret oss om at det var godt innenfor regelverket, sier Simonsen.

Forventet debatt

Foruten fjellet Stetinden, var det ønske om å få både himmel og hav med i det nye kommunevåpenet. Derfor ble streken i bunnen under fjellet påført.

Simonsen registrerer at det er denne streken som utløser trusedebatten.

– Kommunevåpen handler om identitet. Det er mye følelser i sving, og det er naturlig at det blir debatt. Vi hadde forventet at det skulle bli diskusjoner, sier Simonsen.

Selv er hun fornøyd med jobben som er gjort.

– Det viktige er at kommunevåpenet skal fungere i mange år framover. De mest geniale kommunevåpnene er enkle. Ta Nordkapp sitt. Det er nok min personlige favoritt, sier hun.

Nå er det opp til kommunestyrene i Ballangen, Narvik og Tysfjord å ta stilling til forslaget.